[{"text_idx": "#000000", "text": "Jo\u0303ululugu 2019 \u2013 osa 1: Eellugu"}, {"text_idx": "#000001", "text": "\u2665, Elu ilusad hetked, enneaegne laps, Pisikesed toredad teod, Tervishoid"}, {"text_idx": "#000002", "text": "Jo\u0303ulud on hell aeg. Pealesunnitud lahusolek la\u0308hedastest ja kallitest mis iganes po\u0303hjustel vo\u0303ib olla va\u0308ga raske."}, {"text_idx": "#000003", "text": "12 aastat tagasi veetsin ma titaga jo\u0303ulud haiglas. O\u0303ues oli pime, o\u0308o\u0308 ja pa\u0308ev sulasid kokku, see oli nagu u\u0308htlane aja kulgemine ja samas veider vaakum. Jo\u0303ulutunne? Seda polnud olemas. Olid piparkoogid ja kibe nukrus, et me pidime enam kui kaks kuud varem su\u0308ndinud Vancuga olema haiglas ega saanud olla kodus koos sel hetkel veel isegi mitte kolmeaastase Tannuga. U\u0308ksikemana, kelle valikud ja tegemised olid olnud pettumuseks mitmele la\u0308hedasele, olin ma va\u0308ga-va\u0308ga u\u0308ksi. Mu kaks last, ei olnud mo\u0303lemad minuga, mu maailm oli pooleks, ning ma ei suutnud seda kuidagi kokku lappida sel hetkel. Tundus, et need jo\u0303ulud la\u0308ksidki meist mo\u0308o\u0308da."}, {"text_idx": "#000004", "text": "Iga ja\u0308rgneva aastaga su\u0308venes jo\u0303ulude paiku minus taipamine, et tegelikult meil ikkagi olid jo\u0303ulud tookorda ka haiglas ja selles oli oma panus pisiasjadel. Ma ei tea siiani, kui palju oli selles ko\u0303iges juhuslikkust vo\u0303i hoopiski teadlikkust, aga ma tean, et minus on aastatega kasvanud soov pu\u0308u\u0308da anda killuke sellest imest edasi. Lisaks ko\u0303igile neile, kelle tugivo\u0303rgustik toimib suurepa\u0308raselt ja kes tunnevad end turvaliselt ja hoitult, on meie seas neid, kes end va\u0308ga u\u0308ksi vo\u0303ivad tunda. Eriti pu\u0308hade ajal. Igau\u0308ks meist vajab oma pisikesi imesid keerulisel ajal."}, {"text_idx": "#000005", "text": "Ma pole kunagi olnud ingliusku, aga ometi on meil kodus kolm inglit, kes tulid me ellu 12 aastat tagasi haiglas. Esimese, kellukese u\u0308mber heegeldatud ingli, to\u0303i armas Kala-pere mulle haiglasse juba siis, kui ma veel ise Pelgulinnas olin. Vo\u0303imalik et isegi enne, kui Vancu su\u0308ndis? Teise, kuldsete tiibadega kootud ingli, tegi kallis Liina. Ta pistis kra\u0308sujuukselise ingli mulle pihku paar na\u0308dalat enne jo\u0303ule, pa\u0308eval, mille o\u0303htul ma haiglasse lo\u0303puks sisse sain kolida. Kolmas ingel tuli mingilt naisteu\u0308henduselt, kes jo\u0303ulude paiku meid haiglas ku\u0308lastas. Mis vo\u0303iks olla u\u0308he pisikese savist ingli va\u0308a\u0308rtus, mis on saadud kellegi vo\u0303hivo\u0303o\u0303ra ka\u0308est? Veider ehk, aga see va\u0308a\u0308rtus on nii suur, et seda ei oska mo\u0303o\u0303ta ja see kestab ja kasvab edasi. Rohkem kui kingiks lapsele, on see olnud mulle, emana, emotsionaalselt oluline. Sa ehk ei tea vo\u0303i ei ma\u0308leta na\u0308gusid, nimesid, muid detaile, aga sa ma\u0308letad kuidas keegi vo\u0303i miski sind ennast tundma pani."}, {"text_idx": "#000006", "text": "Meie kolm inglikest on olnud ko\u0303ik need aastad armsalt silma all ko\u0303ikjal, kus me elanud oleme. Nad on kinnitus et imed on vo\u0303imalikud."}, {"text_idx": "#000007", "text": "Minu ja mu la\u0308hedaste teadmised ja kogemused seoses enneagse su\u0308nniga olid u\u0308sna olematud enne, kui Vanc 2007. aasta novembri lo\u0303pus su\u0308ndis. Ku\u0308ll aga oli mu emal so\u0303branna, kes teadis asjast rohkem. Temast sai isemoodi haldjast ristiema meie Vancule, kes kuidagi vist ikka teadis, kui oluline vo\u0303ib olla iga samm ja hetk, kui neile kunagi palju hiljem tagasi vaadata. Nii saatis ta enne jo\u0303ule sokikestele lisaks ka tillukese ja mo\u0303nusalt veniva pehmest sukast pa\u0308kapikumu\u0308tsi. Ko\u0303ik, mida mu pisike inimene kandis, selle sisse ta uppus ja tavalise mu\u0308tsi sisse oleksin ma sel ajal vo\u0303inud terve lapse ma\u0308hkida. Ma\u0308letan seda heldimust, mida need mikromo\u0303o\u0303dus sokid ja see punane mu\u0308tsike minus tekitasid. See tunne, et Sa saad lapsele panna selga midagi, mis talle pa\u0308riselt paras on ja passib, see tunne oli vo\u0303imas. Ja sa na\u0308ed, kuidas laps kasvab. Ka see on sel hellal ajal va\u0308ga oluline ja vajalik kogemine."}, {"text_idx": "#000008", "text": "Sellest mu\u0308tsist la\u0308ks ko\u0303ik kuidagi liikuma. Eks maailmas me u\u0308mber oli ju jo\u0303ulutunne olemas, meie lihtsalt elasime rohkem omas elluja\u0308a\u0308mise mullis. To\u0303ena\u0308oliselt oli ka osakonnas kuusk kusagil olemas, aga see on mu ma\u0308lust kuidagi kadunud. Ku\u0308ll aga joonistasin ma u\u0308he seepeale Vancu sipukatele pa\u0308kapiku koos tekstiga, et ta ei ole pisike tita vaid hoopis hiigelsuur pa\u0308kapikk ning to\u0303in kodust haiglasse enda lapsepo\u0303lve ma\u0308ngukuusekese. Ma\u0308letate veel neid torkivate okastega ja traadi otsa lu\u0308kitavaid eri suuruses oksaketastega kuusepuid? Mulle meeldis, et see oli pisikese pa\u0308kapiku jaoks parajas mo\u0303o\u0303dus puuke ja nii sai temagi teada, mis imeasjad need jo\u0303ulud siis u\u0308ldse on. Vo\u0303i va\u0308hemalt meeldis mulle see mo\u0303te, et olin suutnud lapsele luua hetkekski jo\u0303ululikuma keskkonna. Tegelikult oli seda ko\u0303ike ko\u0303ige enam ikka mulle endale vaja."}, {"text_idx": "#000009", "text": "Just la\u0308bi nende pisikeste asjade, fotodel nende na\u0308gemise, on kogu selle loo su\u0308gavam ta\u0308hendus jo\u0303udnud aastatega mu teadvusesse. Meil siiski olid jo\u0303ulud ja need olid mu lapse elu esimesed jo\u0303ulud! Ilma selle mu\u0308tsita, kuusepuuta, ilma inglikesteta ei oleks meil seda nii olulist ma\u0308lestust."}, {"text_idx": "#000010", "text": "Olla lapsega haiglas selleks, et tema tervis, olgu siis liiga varajasest su\u0308nnist vo\u0303i muul po\u0303hjusel, ei luba minna koju ja pu\u0308had tuleb veeta la\u0308hedastest ja so\u0303pradest eemal, ei ole miski, millest keegi meist vist va\u0308ga unistab. Eks haiglates ka\u0308iakse jo\u0303ulude ajal ro\u0303o\u0303mu viimas ikka. Oleme meiegi ka\u0308inud enneaegsete laste peresid meeles pidanud toetajate abil kokkupandud kingikotikestega. Soov ro\u0303o\u0303mu teha ja veidigi lohutust pakkuda on mo\u0303istetav. Teepakike, piparkoogid ja muu selline kraam kulub ju a\u0308ra ikka, aga ma soovisin nii va\u0308ga, et sellel ko\u0303igel oleks suurem ja isiklikum sisu. Need on nende pisititade elu esimesed jo\u0303ulud. Enamus neist oleks vo\u0303inud kalendri ja\u0308rgi tulla alles ja\u0308rgmisel aastal siia meie sekka. Osad neist kiirustavatest titadest on pere esimesed lapsed ja vanemad on just saanud esimest korda vanemateks. Osadel neist on kodus suuremad o\u0303ed ja vennad ja pered on u\u0308sna hapralt laiali rebitud. Pu\u0308hade ajal annab see sageli veel valusamalt tunda. Need on mo\u0303tted, mis mu peas igal aastal jo\u0303uluajal ra\u0308ndasid ja igal aastal muutusid nad tugevamaks."}, {"text_idx": "#000011", "text": "Haiglas vo\u0303ib ju olla koridoris kuusk ja ehted ja o\u0303hevil personal vo\u0303ib ringi liikuda omas jo\u0303uluru\u0308tmis, aga ma usun, et keegi meist, kui antaks valida, ei tahaks va\u0308ga haiglas olla, eriti veel jo\u0303ulude ajal. Seepa\u0308rast on jo\u0303ulutunne, pisikeste elu esimeste jo\u0303ulude ta\u0308histamine haiglas, u\u0308sna kriitilise ta\u0308htsusega. Kui tore oleks teha midagi ta\u0308henduslikku! Olin ra\u0308a\u0308kinud oma inglikestest ja pa\u0308kapikumu\u0308tsist, kuusekesest. Mis oleks, kui proovime haiglatesse ko\u0303ige pisematele ja nende peredele viia killukese jo\u0303uluro\u0303o\u0303mu ja -imet sel aastal teistmoodi? Ku\u0308sisin seda me su\u0308gisese koosoleku ajal ja leppisimegi kokku, et haldjad vo\u0303i inglikesed vo\u0303iks tulla ja pa\u0308kapikumu\u0308tsid oleks ka toredad. Pisikesed imed pisikestele imedele!"}]